નવી દિલ્હી , 21 ઓક્ટોબર : કોલસા ક્ષેત્રમાં સરકારની મોનોપોલી ખતમ કરવા માટે સરકારે એક મહત્વનો નિર્ણય લીધો છે . આ નિર્ણય અનુસાર સરકારે ઘડેલા વટહુકમથી ભવિષ્યમાં ખાનગી કંપનીઓ દ્વારા કોમર્શિયલ ખાણકામ કરી શકાશે , પરંતુ કોલ ઇન્ડિયાની કામગીરીને આંચકો નહીં લાગે . કોલ , પાવર અને રિન્યુએબલ એનર્જી મંત્રી પિયૂષ ગોયલે જણાવ્યું હતું કે પ્રથમ રાઉન્ડમાં કંપનીઓને બ્લોકની હરાજી કરાશે જે પાવર , સ્ટીલ અને સિમેન્ટ પ્લાન્ટ માટે કોલસાનો ઉપયોગ કરશે . અન્ય સેક્ટર માટે સરકાર અલગ બ્લોક ઓફર કરશે . તેને આશા છે કે કોલસાના બ્લોક્સ ગુમાવનારી કંપનીઓ ત્રણથી ચાર મહિનામાં ઇ - ઓક્શન દ્વારા પારદર્શક રીતે ખાણો ફરીથી ખરીદી શકશે . ઇકોનોમિક ટાઇમ્સના અહેવાલ અનુસાર આ અંગે નાણામંત્રી અરુણ જેટલીએ જણાવ્યા પ્રમાણે તેના કારણે 2005થી યુપીએ સરકારે આચરેલી ગરબડનો અંત આવશે . ભારત કોલસા સેક્ટરને ખુલ્લું મૂકશે તો તેની સામે અનિશ્ચિત મુદતની હડતાલ પર ઊતરવાની કેન્દ્રીય ટ્રેડ યુનિયનોએ ધમકી આપી છે . સરકારી માલિકીની કોલ ઇન્ડિયામાં 90 ટકા જેટલા કર્મચારીઓ યુનિયનના સભ્યો છે . જોકે , કેપ્ટિવ માઇનિંગ કંપનીઓ પાસેથી ખાણો પરત લઈને ફરીથી હરાજી કરવામાં આવે તેની સામે યુનિયનને વાંધો નથી . આવી હરાજીમાં એવી કંપનીઓ ખાણો ખરીદશે જેઓ તેનો ઉપયોગ પોતાની જરૂરિયાત માટે કરશે . સરકાર રાજ્યોની વીજ કંપનીઓને ખાણો ફાળવે તેની સામે પણ યુનિયનને વાંધો નથી . એસબીઆઇના ચેરમેન અરુંધતી ભટ્ટાચાર્યએ આ જાહેરાત અંગે આનંદ વ્યક્ત કર્યો હતો . તેમણે કહ્યું કે આ હકારાત્મક સમાચાર છે . આપણે શક્ય એટલી ઝડપથી અનિશ્ચિતતા ખતમ કરવાની જરૂર છે . સરકારે સમસ્યાનો ઉકેલ લાવવા પ્રયાસ કર્યો છે . અમને આશા છે કે ટાઇમલાઇનનું પાલન કરવામાં આવશે , કારણ કે તે ઇ - ઓક્શન માટે રિઝર્વ પ્રાઇસ પર આધાર રાખશે .